醉中長歌
作者：陸游
朝代：宋

paragraphs: 闌干斗柄搖天東，人間一夜回春風。
注桃染柳歲相似，惟我衰顔非昔紅。
可憐逢春不自感，更欲使氣驚兒童。
烟郊射雉錦臆碎，水亭供鱠金盤空。
歸穿南市萬人看，流星突過連錢驄。
高樓作歌醉自寫，墨光燭焰交長虹。
人生未死貴適意，萬里作客元非窮。
故人夜直金鑾殿，僵臥獨聽宫門鐘。